钦定古今图书集成/方舆汇编/职方典/第1320卷 > 《濂溪书院记》朱熹
## 钦定古今图书集成/方舆汇编/职方典/第1320卷 > 《濂溪书院记》朱熹

“秦汉以来，士不知学，言天者遗人而天无用，语人者
不及天而人无本。专下学”者，不知上达而滞于形器；
心上达者，不务下学而溺于空虚。忧于治己者或不
足于及人，而随世以就功名者，又未必自其本而推
之也。夫如是，是以天理不明而人欲炽，道学不传而
异端起。人挟其私智以驰骛于世者，不至老死则不
止，而终亦莫悟其非也。宋兴，九嶷之下，舂陵之墟，有
濂溪先生者作，然后天理明而道学之传复续。盖有
以阐夫太极、阴阳、五行之奥，而天下之为中正仁义
者得以知其所自来。言圣学之有要，而下学者知《胜
私复礼》之可以驯致于上达；明天下之有本，而言治
者知诚心端身可以举而措之于天“下，其所以上接
洙泗千岁之统，下启河、洛百世之传者，脉络分明，而
规模宏远矣。是以人欲自是而不得肆，异端自是而
不得骋。盖自孟氏既没，而历选诸儒受授之次，以论
其开创兴复、汛扫平一之功，信未有高焉者也。”先生
熙宁中尝为广南东路提点刑狱公事，而治于韶，洗
冤泽物，其兆足以行矣。而以病去。乾道庚寅，知州事
周侯舜元仰止遗烈，慨然永怀，始作祠堂于州学讲
堂之东序，而以河南二程先生配焉。后十年，教授廖
君德明至，故祠颇巳摧剥，而香火之奉亦惰弗供。明
年乃增广而作新之，像设俨然，列坐有序。月旦望，率
诸生拜谒。岁春秋释奠之明日，则以三献之礼礼焉。
而犹以为未也，则又日取三先生之书以授诸生曰：
“熟读精思而力行之，则其进而登此堂也，不异乎亲
炙之矣。”又明年，以书来告曰：“韶故名郡，士多愿悫，少
浮华，可以进于道者，盖有张文献、余襄公之遗风焉。
然前贤既远，而未有先生君子之教以启迪于其后，
虽有名世大贤来官其地，亦未有能抠衣请业而得
其学之传者。此周侯之所为惓惓焉者，而德明所以
奉承于后而不敢怠也。今既讫事，而德明亦将终更
以去矣。夫子幸而予之一言，庶几乎有以卒成周侯
之志也。是亦德明之愿，而诸生之幸也。”廖君尝以其
学讲于熹者，固不复辞，而辄为著先生倡明道学之功，以示韶人，使因是而知所以用力之方，又记其作
兴本末于此，使来者有考焉。